PATVIRTINTA

Rokiškio rajono savivaldybės

administracijos direktoriaus
2024 m. vasario 28 d.

įsakymu Nr. AV-123

**NEKILNOJAMOJO KULTŪROS PAVELDO PAŽINIMO SKLAIDOS IR ATGAIVINIMO PROJEKTŲ VERTINIMO KOMISIJOS DARBO REGLAMENTAS**

**I. BENDROSIOS NUOSTATOS**

1. Nekilnojamojo kultūros paveldo pažinimo sklaidos ir atgaivinimo projektų vertinimo komisijos (toliau ˗ Komisija) darbo reglamentas nustato Komisijos darbo tvarką vertinant Rokiškio rajono savivaldybės administracijai (toliau – Administracija) pateiktus nekilnojamojo kultūros paveldo pažinimo sklaidos ir atgaivinimo projektus (toliau – Projektas).

2. Komisija savo veikloje vadovaujasi Lietuvos Respublikos Konstitucija, Lietuvos Respublikos įstatymais ir teisės aktais bei šiuo darbo reglamentu.

3. Komisija savo sprendimus priima laikydamasi nešališkumo, objektyvumo, lygiateisiškumo, nediskriminavimo, abipusio pripažinimo, proporcingumo ir skaidrumo principų. Priimdama sprendimus Komisija yra savarankiška.

4. Tikslinės paskirties lėšų suma kasmet, skiriama ir tvirtinama Rokiškio rajono savivaldybės taryboje.

**II. VERTINIMO KOMISIJOS DARBO ORGANIZAVIMAS**

5. Komisijos veiklą organizuoja Komisijos pirmininkas.

 6. Komisijos pagrindinė darbo forma – posėdžiai. Posėdžiai yra teisėti, jeigu juose dalyvauja daugiau kaip pusė komisijos narių, sprendimai priimami atviru balsavimu dalyvaujančių komisijos narių balsų dauguma, o balsams pasiskirsčius po lygiai sprendimą lemia pirmininko balsas.

7. Komisijos posėdis šaukiamas ne vėliau kaip per 30 kalendorinių dienų nuo paskutinės nustatytos Projektų pateikimo savivaldybės administracijai dienos (I-ąjį metų pusmetį).

8. Pradėdami Komisijos darbą pirmame posėdyje kiekvienas komisijos narys turi pasirašyti Projektų vertinimo komisijos nario nešališkumo deklaraciją (1 priedas) ir konfidencialumo pasižadėjimą (2 priedas) jei Komisijos narys yra asmeniškai suinteresuotas dėl kurio nors pateikto Projekto, tada nuo svarstymo gali nusišalinti.

 9. Komisijos nariai įvertina Projektus ir užpildo nekilnojamojo kultūros paveldo pažinimo sklaidos ir atgaivinimo projektų vertinimo anketą (3 priedas), anketose surinkti balai sumuojami ir sudaroma Projektų finansavimo eilė.

 10. Komisija atmeta ir nesvarsto, kai Projektai neatitinka šių reikalavimų:

10.1. jei Projektas pateiktas pasibaigus kvietime nurodytam terminui;

10.2. jei Projektas neatitinka 2022-12-23 Rokiškio rajono savivaldybės tarybos sprendimu Nr. TS-262 patvirtinto nekilnojamojo kultūros paveldo pažinimo, sklaidos ir atgaivinimo projektų rėmimo iš Rokiškio rajono savivaldybės biudžeto lėšų tvarkos aprašo reikalavimų.

11. Komisija finansavimo neskiria šiais atvejais:

11.1.jei yra žinoma finansinių ar buhalterinės apskaitos pažeidimų iš praėjusiais metais vykdytų veiklų;

11.2. jei planuojamos ne būtinos arba nerealios, akivaizdžiai neatitinkančias rinkos kainų, nepagrįstos lėšos – rezultatams pasiekti;

11.3. jei lėšos planuojamos darbuotojų atlygiui, patalpų, komunaliniams mokesčiams sumokėti, įstaigos įsiskolinimams padengti ar kitoms išlaidoms;

11.4. jei per praėjusius 2 (dvejus) metus pareiškėjui buvo skirtos savivaldybės biudžeto lėšos kultūros paveldo pažinimo, sklaidos, atgaivinimo projektui įgyvendinti;

11.5. jei pateiktos paraiškos projektas įvertintas tik 3 (trimis) balais ir mažiau.

12. Komisijos sprendimai įforminami posėdžių protokolais, kuriuos pasirašo komisijos pirmininkas ir sekretorius.

**III. LĖŠŲ SKYRIMAS IR ATSISKAITYMAS**

13. Pagal Komisijos posėdžio protokolą Komisijos sekretorius per 5 (penkias) darbo dienas nuo Komisijos sprendimo priėmimo dienos parengia Administracijos direktoriaus įsakymą dėl lėšų skyrimo.

14. Per 10 d. d. Administracijos direktoriaus įsakymu paskyrus lėšas, Projekto pareiškėjas kviečiamas pasirašyti savivaldybės biudžeto lėšų naudojimo sutartį.

15. Jei finansavimą paskyrus Projekto pareiškėjas per 30 kalendorinių dienų nuo Administracijos direktoriaus įsakymo priėmimo dienos paskelbimo Savivaldybės interneto svetainėje [www.rokiskis.lt](http://www.rokiskis.lt) biudžeto lėšų naudojimo sutartis nepasirašoma, lėšos skiriamos Paraiškų finansavimo eilėje pagal balus sekančiam Projektui.

**IV. BAIGIAMOSIOS NUOSTATOS**

16. Šis Komisijos darbo reglamentas gali būti keičiamas, papildomas ar pripažįstamas netekusiu galios Administracijos direktoriaus įsakymu.

\_\_\_\_\_\_\_\_